KLASA: P-418/23

URBROJ: 711-02-01/05-2024-08

Zagreb, 22. travnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Alberta Kontuša, OIB:** **……………, direktora trgovačkog društva Komunalno društvo Autotrolej d.o.o. za prijevoz putnika do 30. travnja 2023.,** na 48. sjednici održanoj 22. travnja 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznik Alberto Kontuš, direktor trgovačkog društva Komunalno društvo Autotrolej d.o.o. za prijevoz putnika do 30. travnja 2023., počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Albertu Kontušu izriče se opomena.**

Obrazloženje

Povjerenstvo je utvrdilo da obveznik Alberto Kontuš, direktor trgovačkog društva Komunalno društvo Autotrolej d.o.o. za prijevoz putnika do 30. travnja 2023., nije do 31. siječnja 2023. podnio imovinsku karticu za 2022. godinu slijedom čega je protiv navedenog obveznika otvoren predmet broj P-418/23 zbog moguće povrede odredbe ZSSI-a o imovinskoj kartici.

U tijeku postupka izvršen je uvid u službenu bilješku od 28. studenoga 2023., Registar obveznika, Registar imovinskih kartica te očitovanje obveznika od 16. siječnja 2024.

Povjerenstvo je odlukom od 19. prosinca 2023. u odnosu na obveznika Alberta Kontuša, direktora trgovačkog društva Komunalno društvo Autotrolej d.o.o. za prijevoz putnika do 30. travnja 2023., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 19. prosinca 2023. Broj: 711-I-2869-P-418/23-04-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 5. siječnja 2024. te se istu očitovao dopisom koji je u Povjerenstvu zaprimljen 16. siječnja 2024. i u kojem je naveo da je imovinsku karticu za 2022. godinu predao 26. prosinca 2023. elektronskim putem te da je ista uredno odobrena. U nastavku obveznik navodi da je krajem listopada 2018. godine, nakon provedenog javnog natječaja, imenovan za direktora trgovačkog društva Komunalno društvo Autotrolej d.o.o. za prijevoz putnika na razdoblje od 4 godine te da je prije isteka mandata, u rujnu 2022. godine Nadzorni odbor društva objavio natječaj za izbor direktora društva na koji se prijavio, no među više kandidata nitko nije odabran. Obveznik također navodi da je istom nakon toga ponuđen ugovor kao vršitelj dužnosti direktora do raspisivanja novog natječaja, a najduže 6 mjeseci (do kraja travnja 2023. godine), te da je nastavio raditi isti posao bez prekida, ali u drugim okolnostima, bez pravog mandata i roka. Također je naveo da je Skupština formalno mogla imenovati novog direktora u bilo kojem trenutku, a da je u toj neizvjesnosti nastavio obnašati funkciju direktora te je počeo tražiti drugi posao. Prema daljnjim navodima obveznika novi natječaj za direktora raspisan je u ožujku 2023. godine na koji se nije prijavio te je odabran drugi direktor dok je njegov radni odnos prestao istekom ugovora, a provedba registracije novog direktora i njegovo brisanje iz sudskog registra je provedeno nešto kasnije. Dalje navodi da je po isteku mandata dostavio poštom imovinsku karticu u propisanim rokovima krajem svibnja 2023. godine te da je u opisanim okolnostima napravio previd u podnošenju godišnje imovinske kartice koju je stoga podnio naknadno po zaprimanju obavijesti Povjerenstva.

Uvidom u Registar obveznika koji vodi i ustrojava Povjerenstvo utvrđeno je da je Alberto Kontuš obnašao dužnost direktors trgovačkog društva Komunalno društvo Autotrolej d.o.o. za prijevoz putnika do 30. travnja 2023., a kojem trgovačkom društvu su osnivači Grad Rijeka, Grad Bakar, Općina Čavle, Općina Jelenje, Grad Kastav, Općina Klana, Općina Viškovo, Općina Kostrena, Grad Kraljevica, Općina Matulji i Grad Opatija.

S obzirom na navedeno, a sukladno članku 3. stavku 1. točki 40. ZSSI-a, imenovani je bio u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2023. podnio imovinsku karticu za 2022. godinu već je istu podnio 26. prosinca 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom. Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Alberto Kontuš, direktor trgovačkog društva Komunalno društvo Autotrolej d.o.o. za prijevoz putnika do 30. travnja 2023., propustio podnijeti imovinsku karticu Povjerenstvu do 31. siječnja 2023. za 2022. godinu, a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznik nakon pokretanja postupka dostavio imovinsku karticu za 2022. godinu te je svoj propust priznao u očitovanju od 16. siječnja 2024., Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Alberto Kontuš, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana